મધ્યપ્રદેશમાં રહેતાં ભૈયુજી મહારાજનું મહારાષ્ટ્ર સાથે ગાઢ કનેક્શન રહ્યું હતું. તેમણે જે રિવોલ્વરથી આત્મહત્યા કરી તેનું લાયસન્સ તેમણે 2002માં મહારાષ્ટ્રના વાશિમમાંથી લીધું હતું. બાદમાં 2012માં લાયસન્સ બુલઢાણામાં ટ્રાન્સફર કરાયું હતું. મધ્યપ્રદેશમાં જમીનદારી કરનારું તેમનું દેશમુખ કુટુંબ મૂળ વાશીમ અને આકોલા વચ્ચે આવેલા એક ગામનું હતું. આ ગામમાં પણ તેઓ આવનજાવન કરતા રહેતાં હતાં. માલતીબાઇ સરનાયક આ વિસ્તારમાંથી કોંગ્રેસના વિધાન પરિષદના સભ્ય રહી ચૂક્યાં છે. 2011માં ગુજરી ગયેલાં માલતીબાઇ તેમના કુટુંબી ફુઇ થતાં હતાં અને તેમના પરિવારને મળવા માટે ભૈયુજી આવતાં હતાં. પોલીસે ડૉ. આયુષીનો ઇતિહાસ પણ તપાસ્યો તો ખ્યાલ આવ્યો છે કે તેઓ ભંવરકુઆંમાં પરમહંસ ગર્લ્સ હોસ્ટેલમાં રહીને ભણ્યાં હતાં. અહીં રહીને તેમણે પીએચડી કર્યું હતું. પોલીસ સૂત્રોના જણાવ્યા અનુસાર આયુષી અને વિવેક નામના કોઈ યુવક સાથે સારી દોસ્તી હતી તેવી વાત ભંવરકુઆંમાં પૂછપરછમાં ખૂલી હતી. છેલ્લાં 9 વર્ષથી તેઓ એકબીજાને ઓળખે છે. આ ઘટના બની ત્યારે વિવેક ઇન્દોરમાં હોવાની માહિતી મળી પછી પોલીસ તપાસ કરી રહી છે એવું સૂત્રો જણાવી રહ્યાં છે. આયુષીએ 2014માં એમબીએ પૂરું કર્યું હતું. કમ્પિટિટિવ એક્ઝામ આપીને તેઓ સારી કરિયર માટે તલાશ કરી રહ્યાં હતાં. દરમિયાન તેમને આશ્રમમાં એકાઉન્ટન્ટ તરીકે નોકરી મળી હતી. ત્યારબાદ તેમની લાઇફ સ્ટાઇલમાં પરિવર્તન આવી ગયું હતું. વિવેક સાથે શિવપુરીમાં આયુષીની મુલાકાત અને દોસ્તી શરૂ થઈ હતી. બાદમાં વિવેક પણ ઇન્દોર આવી ગયો હતો, પણ ધીમે ધીમે તેમની દોસ્તી ઓછી થતી ગઈ. આખરે આયુષીએ 9 વર્ષના સંબંધો છોડીને ભૈયુજી સાથે લગ્ન કરી લીધાં. ભૈયુજી મહારાજના પ્રથમ પત્નીનું લગભગ અઢી વર્ષ પહેલાં અવસાન થયું હતું.